text: Klima-pavillon til undervisning og rekreation
  21 april 2017 kl. 14.32
  Vejret var ikke det bedste, da Kolding Kommune indviede sit nyeste udflugtsmål i Bypark Øst: En klima-pavillon.
  Byparken skal i løbet af de næste år udvikle sig til klimatilpasningsområde. Den forvandling kan brugerne følge i en række plancher på væggene i den åbne pavillon.
  -Vi forventer, at klimapavillonen bliver anvendt en del til undervisning og naturvejledning. Men den kan bruges af alle. Vi er meget stolte af bygningen og glæder os til de mange muligheder, som området rummer, siger projektleder, landskabsarkitekt Thomas Tinghuus.
  En grill er klar til fri afbenyttelse. Men man kan også spise sin madpakke i ly for regnen – i tæt nærhed af naturen.
  Klimapavillonen er tegnet af Labland Arkitekter, byggeet er Jørgen Lund Frederiksen A/S og støttet af Friluftsrådet og Lokale- og Anlægsfonden.
  
  
  